## Pravilnik o uvjetima tehničke ispravnosti automata za zabavne igre

### NN 107/2003 (4.7.2003.), Pravilnik o uvjetima tehničke ispravnosti automata za zabavne igre

# MINISTARSTVO FINANCIJA

1410

Na
temelju članka 47. Zakona o izmjenama i dopunama Zakona o financiranju jedinica
lokalne samouprave i uprave (»Narodne novine«, br. 59/01; u nastavku teksta:
Zakon), ministar financija donosi

## PRAVILNIK

### o uvjetima tehniČke ispravnosti automata za zabavne igre

I.
OPĆE ODREDBE

Članak
1.

Ovim se Pravilnikom uređuje:

1. tehnički pregled automata za zabavne igre (u
nastavku teksta: automat),

2. način i mjesto obavljanja tehničkog pregleda
automata,

3. izdavanje potvrde (atesta) o tehničkoj ispravnosti
automata,

4. označavanje (identifikacija) automata,

5. vođenje evidencije o obavljenim tehničkim
pregledima i izdanim potvrdama (atestima),

6. kategorizacija automata,

7. uvjeti dobivanja ovlasti za obavljanje tehničkog
pregleda automata.

II.
TEHNIČKI PREGLED AUTOMATA

1)
Utvrđivanje tehničke ispravnosti automata

Članak
2.

Tehničkim
pregledom utvrđuje se ispravnost automata u pogledu:

1. identičnosti automata s tehničkom dokumentacijom
pro­izvođača,

2. sigurnosti rada i funkcioniranja uređaja za
uključivanje i isključivanje iz pogona,

3. ispravnosti uređaja za upravljanje i igranje.

2)
Automati koji podliježu tehničkom pregledu

Članak
3.

(1)
Tehničkom pregledu podliježu svi automati prije stav­ljanja u uporabu i za
vrijeme uporabe, bez obzira na to jesu li proizvedeni u tuzemstvu ili su
uvezeni iz inozemstva. Tehnički pregled obavlja se:

1. pri
prvom stavljanju novog automata u uporabu,

2. pri
redovitom godišnjem pregledu automata,

3. pri
izvanrednom pregledu automata na zahtjev Ministarstva financija (zbog nadzora
ili kategorizacije pojedinog tipa automata),

4. pri
izvanrednom pregledu automata na zahtjev priređivača.

(2)
Tehnički pregled automata obvezan je nakon promjene programske ploče i ponovnog
stavljanja automata u uporabu te nakon promjene vlasnika odnosno korisnika
automata.

3)
Podnošenje zahtjeva za tehnički pregled

Članak
4.

(1)  Tehnički pregled automata obavlja se na
zahtjev prire­đivača zabavnih igara.

(2)  Zahtjev za tehnički pregled automata mora
sadržavati:

1.
naziv pravne ili fizičke osobe priređivača i njezino sjedište odnosno adresu,

2. naznaku vrste i tipa automata za koji se zahtijeva
tehnički pregled te njegov tvornički i serijski broj,

3. naziv proizvođača ili uvoznika,

4. dokaz (dokumentaciju) o vlasništvu ili pravu
korištenja automata (račun o kupnji automata ili ugovor o najmu automata).

(3)  Uz
zahtjev iz stavka 2. ovoga članka pri prvom se teh­ničkom pregledu automata
prilaže i tehnička dokumentacija proizvođača koja mora sadržavati:

1. certifikat za određeni elektronski automat tipa
videoigre koji temeljem Zakona o normizaciji (»Narodne novine«, br. 55/96)
izdaje Državni zavod za normizaciju i mjeriteljstvo u svezi s elektronskom
sigurnosti i radiofrekvencijskim smetnjama,

2. tehnički opis automata te uputu za rukovanje, održavanje
i popravak,

3. potvrdu i jamstvo proizvođača.

(4)  Dokument
iz točke 1. stavka 3. ovoga članka može zamijeniti potvrda o sukladnosti
(nostrifikacija) izdana od Državnog zavoda za normizaciju i mjeriteljstvo
temeljem Zakona o normizaciji (Narodne novine, br. 55/96).

(5)  Iznimno
od odredbe stavka 1. ovoga članka, Ministarstvo financija može u svako doba
zatražiti tehnički pregled isprav­nosti pojedinog automata koji je već u
uporabi s važećom potvrdom o tehničkoj ispravnosti.

*4) Troškovi tehničkog
pregleda*

Članak
5.

Troškove
tehničkog pregleda snosi priređivač zabavnih igara koji je podnio zahtjev za
tehnički pregled automata.

*5) Programske ploče automata*

Članak
6.

(1)  Rezultat igre na automatima mora ovisiti o
spretnosti i iskustvu igrača, pri čemu igrač ne smije ostvarivati dobitak u
novcu, stvarima ili pravima.

(2)  Automat mora sadržavati samo one igre koje su
opisane u uputama za uporabu. Programsku ploču automata ugrađuje proizvođač, a
mora omogućiti točno ono i samo ono što je opisano u uputama za uporabu te što
je sadržano u tehničkom opisu igre.

(3)  Automat mora osiguravati zaštitu svih
verzija koje provode program, generiraju slučajne brojeve i nadziru igru,
uključujući i sve nosioce podataka i programske kodove.

(4)  Pristup prethodno navedenim sklopovima
dopušten je samo ovlaštenim osobama Ministarstva financija i pravnim osobama
koje obavljaju tehnički pregled.

(5)  Pristup navedenim sklopovima u slučajevima
servisnog zahvata dopušten je i priređivaču uz nazočnost ovlaštene pravne
osobe. Svaki zahvat te vrste mora biti upisan u servisnu knjigu i u zapisnik
ovlaštene pravne osobe koja obavlja tehnički pregled automata.

III.
NAČIN I MJESTO OBAVLJANJA TEHNIČKOG PREGLEDA

Članak
7.

Tehnički
pregled automata obavlja se u poslovnom prostoru priređivača ili u poslovnom
prostoru pravne osobe ovlaštene za obavljanje tehničkog pregleda.

1)
Zapisnik o tehničkom pregledu automata

Članak
8.

(1) O
tehničkom pregledu automata vodi se zapisnik koji mora biti sastavljen najmanje
u dva primjerka, od kojih se jedan obvezno uručuje podnositelju zahtjeva.

(2) Zapisnik iz stavka 1. ovoga članka mora sadržavati:

1. tvrtku, matični broj i sjedište pravne osobe koja
obavlja tehnički pregled,

2. mjesto i datum obavljanja tehničkog pregleda,

3. tvrtku i sjedište podnositelja zahtjeva,

4. podatke o proizvođaču, vrsti i tipu automata,
mjesecu i godini proizvodnje, tvorničkom i serijskom broju automata, serijskom
broju programskog eprom-čipa te ostale tehničke podatke o automatu,

5. podatke o dokazu vlasništva automata,

6. podatke o tehničkoj dokumentaciji koja je
korištena pri obavljanju tehničkog pregleda,

7. podatke o uređajima i opremi korištenima pri
obavljanju tehničkog pregleda, s naznakom umjernice,

8. popis ispitanih radnji po redoslijedu izvršavanja
i podatke dobivene ispitivanjem,

9. datum početka i završetka tehničkog pregleda.

(3) Zapisnik potpisuje osoba koja je obavila tehnički
pregled automata.

(4) Zapisnik o tehničkom pregledu automata obvezan je
prilog potvrde o tehničkoj ispravnosti (atestu).

2)
Potvrda o tehničkoj ispravnosti automata (atest)

Članak
9.

(1) Na
temelju podataka dobivenih tehničkim pregledom i utvrđenih u zapisniku,
ovlaštena pravna osoba iz članka 20. stavak 1. ovoga Pravilnika izdaje potvrdu
(atest) o tehničkoj ispravnosti automata.

(2)
Potvrda (atest) o tehničkoj ispravnosti automata može se izdati samo ako se
prilikom tehničkog pregleda utvrdi:

1. da je
automat tehnički ispravan u pogledu sigurnosti rada,

2. da
automat ima sve propisane i ispravne uređaje za igranje,

3. da
automat ispunjava uvjete propisane odredbama Zakona.

3)
Označavanje automata

Članak
10.

Nakon
obavljenog tehničkog pregleda, pravna osoba ovla­šte­na za obavljanje tehničkog
pregleda dužna je na automat, na vidljivom mjestu, istaknuti svoju markicu ili
pločicu koja mora biti zaštićena od možebitnih oštećenja.

4)
Plombiranje automata

Članak
11.

(1)
Nakon obavljenog tehničkog pregleda automata, ako je riječ o elektronskoj
videoigri, pravna osoba ovlaštena za obav­ljanje tehničkog pregleda plombirat
će programski eprom-čip na programskoj ploči zaštitnom trakom i na taj način
zaštiti samu zabavnu igru.

(2)
Pravne osobe koje obavljaju tehnički pregled automata zadužuju zaštitnu traku u
Središnjem uredu Porezne uprave.

Članak
12.

Nakon
obavljenog tehničkog pregleda i postavljanja automata na predviđenu lokaciju,
ovlašteni službenici Ministarstva financija izdaju mjesečnu nadzornu markicu
sukladno članku 23. Zakona.

IV.
IZVJEŠĆA I EVIDENCIJE

Članak
13.

Pravna
osoba ovlaštena za obavljanje tehničkog pregleda dužna je izvješća o obavljenim
tehničkim pregledima i izdanim potvrdama (atestima) dostavljati Ministarstvu
financija do 15-og dana tekućeg mjeseca za prethodni mjesec.

Članak
14.

(1)
Pravna osoba ovlaštena za obavljanje tehničkog pregleda obvezna je voditi
evidenciju o tehničkim pregledima automata i evidenciju o izdanim potvrdama
(atestima).

(2)
Evidencija o obavljenim tehničkim pregledima mora sadržavati:

1.
redni broj,

2.
datum podnošenja zahtjeva za tehnički pregled,

3.
naziv (tvrtku), matični broj i sjedište podnositelja zah­tje­va,

4.
podatke o automatu (proizvođač, vrsta, tip i godina proizvodnje),

5.
datum i mjesto tehničkog pregleda,

6.
rezultat tehničkog pregleda (automat ispravan / nije ispravan),

7. serijski broj zaštitne trake,

8. redni broj potvrde o ispravnosti automata (datum i
broj iz evidencije o izdanim potvrdama).

(3) Evidencija o izdanim potvrdama o tehničkoj
ispravnosti automata (atestima) mora sadržavati:

1. redni broj,

2. naziv, matični broj i sjedište podnositelja
zahtjeva za izdavanje potvrde (atesta),

3.
datum i mjesto tehničkog pregleda,

4. datum izdavanja potvrde (atesta),

5. redni broj evidencije o obavljenom tehničkom
pregledu.

(4)
Dokumentacija vezana uz obavljanje tehničkog pregleda čuva se najmanje pet (5)
godina.

Članak
15.

(1)
Evidencija o izdanim markicama za označavanje automata vodit će se u područnom
uredu Porezne uprave koji je markicu izdao.

(2) Izvješće o izdanim markicama za označavanje
automata područni su uredi dužni dostavljati Središnjem uredu Porezne uprave do
15-og dana tekućeg mjeseca za prethodni mjesec.

(3) Ako
priređivač u tijeku mjeseca mijenja mjesto uporabe automata, dužan je podnijeti
zahtjev za izdavanje nove markice nadležnom područnom uredu Porezne uprave
prema mjestu uporabe automata.

 Članak 16.

Evidencija
o zaštitnim trakama koje se izdaju pravnim osobama ovlaštenima za obavljanje
tehničkog pregleda automata vodi se u Središnjem uredu Porezne uprave.

V.
KATEGORIZACIJA AUTOMATA

Članak
17.

(1) Kategorizacija automata provodi se radi
svrstavanja određenoga novog tipa automata (proizvedenog u Hrvatskoj ili
uvezenog) u automate za zabavne igre.

(2) Kategorizaciju na zahtjev proizvođača ili uvoznika
provode sve ovlaštene pravne osobe iz članka 20. stavak 1. ovoga Pravilnika.

(3) Troškove kategorizacije automata snosi proizvođač
ili uvoznik automata.

Članak 18.

(1) Zahtjev za dobivanje mišljenja Ministarstva
financija mo­ra sadržavati:

1. izvadak iz registra Trgovačkog suda ili odobrenje
za obav­ljanje djelatnosti iz kojeg su vidljivi podaci o nazivu, sjedištu i
djelatnosti proizvođača ili uvoznika automata,

2. certifikat za određeni tip automata koji u svezi
elektronske sigurnosti i radiofrekvencijskih smetnji izdaje Državni zavod za
normizaciju i mjeriteljstvo,

3. tehničke podatke o automatu s elektro-shemom,

4. uputu za rukovanje, održavanje i popravak
automata,

5. potvrdu i jamstvo proizvođača,

6. pravila igre.

(2) Uz zahtjev iz stavka 1. ovoga članka, o određenom
se tipu automata dostavljaju i stručna izvješća svih pravnih osoba ovlaštenih
za obavljanje tehničkog pregleda automata.

Članak 19.

Na temelju dostavljene dokumentacije i stručnog
izvješća ovlaštenih pravnih osoba, Ministarstvo financija daje mišljenje o tome
da li određeni tip automata zadovoljava sve zakonske uvjete o svrstavanju u
kategoriju automata za zabavne igre.

VI.
OVLAST ZA OBAVLJANJE TEHNIČKOG PREGLEDA AUTOMATA

Članak
20.

(1)
Tehnički pregled automata obavljaju pravne osobe koje za tu djelatnost ovlasti
Ministarstvo financija.

(2)
Tehnički pregled automata mogu obavljati pravne osobe koje se ne bave
djelatnošću priređivanja igara na sreću i zabavnih igara, iznajmljivanja
automata, koje nisu proizvođač, dobavljač, serviser ili ovlašteni zastupnik
proizvođača.

(3)
Tehnički pregled automata mogu obavljati pravne osobe koje su dobile ovlast od
Državnog zavoda za normizaciju i mjeriteljstvo – Nacionalne službe za
ovlašćivanje ( u nastavku teksta: DZNM – NSO) i ispunjavaju uvjete po standardu
HRN EN ISO/IEC 45004.

(4) Ako
pravna osoba koja je dosad obavljala tehnički pregled automata nema ovlast od
DZNM – NSO da vrši testiranja po standardu HRN EN ISO/IEC 45004 mora u roku
dvije godine pribaviti potrebnu ovlast.

1)
Uvjeti za dobivanje ovlasti

Članak
21.

(1) Uz
zahtjev za dobivanje ovlasti iz članka 20. stavak 1. ovoga Pravilnika, pravna
osoba obavezno prilaže sljedeće:

1. izvadak iz registra Trgovačkog suda iz kojega su
vidljivi podaci o nazivu, sjedištu i djelatnosti tvrtke (djelatnost tvrtke mora
biti ispitivanje i atestiranje automata za zabavne igre),

2. dokaz o posjedovanju opreme za tehnički pregled
automata (digitalni i analogni instrumenti za kontrolu mjera zaštite od
neizravnog i izravnog dodira dijelova pod naponom te izolacije električnih
vodiča, zaporne ure – štoperice, kompleti za mjerenje pojačanja elektronskih
sklopova, osciloskopi, logik-testeri i drugi odgovarajući instrumenti za
utvrđivanje tehničke ispravnosti automata),

3. potvrdu o zaposlenicima osposobljenima za obavljanje
tehničkog pregleda, uz uvjet da je među njima najmanje jedan inženjer
elektrotehnike,

4. dokaz da se protiv ovlaštenih osoba ne vodi
kazneni postupak,

5. dokaz da raspolaže poslovnim prostorom u kojem može
obavljati tehnički pregled (dokaz o vlasništvu ili pravu koriš­tenja).

(2) Pravna osoba koja želi obavljati tehnički pregled
automata mora:

1. osigurati neovisnost i objektivnost u poslovanju,

2. čuvati poslovnu tajnu,

3. snositi odgovornost za obavljeni posao.

(3) Ovlast za obavljanje tehničkog pregleda automata
pravnim osobama daje Ministarstvo financija na rok pet (5) godina.

(4) Ovlast se na zahtjev pravne osobe može produljiti
na još pet (5) godina.

Članak 22.

Pravne osobe koje žele obavljati tehnički pregled
automata moraju Ministarstvu financija podnijeti zahtjev za dobivanje ovlasti
za tehnički pregled automata, uz koji je potrebno priložiti dokaze o
ispunjavanju uvjeta propisanih člankom 21. ovoga Pravilnika.

2)
Ukidanje ovlasti

Članak 23.

Pravnim osobama ovlaštenima za obavljanje tehničkog
pregleda automata koje djelatnost ne obavljaju u skladu s odredbama članka 20.
i 21. ovoga Pravilnika, koje nestručno obavljaju djelatnost ili zloporabe
ovlasti, te koje se neprofesionalno odnose kod obavljanja djelatnosti,
Ministarstvo financija ukinut će izdanu ovlast za obavljanje tehničkog pregleda
automata u skladu s važe­ćim zakonskim propisima.

Članak 24.

Ovaj Pravilnik stupa na snagu osmoga dana od dana
objave u »Narodnim novinama«.

Klasa: 461-01/03-01/6
Urbroj: 513-07/02-01
Zagreb, 22. travnja 2003.

Ministar
financija
**dr. Mato Crkvenac,** v. r.

Pravilnik, NN 107/2003-1410